**ΣΗΜΕΙΑ ΤΟΠΟΘΕΤΗΣΗΣ ΤΟΥ ΠΡΟΕΔΡΟΥ ΟΛΟΜΕΛΕΙΑΣ ΤΩΝ ΠΡΟΕΔΡΩΝ ΤΩΝ ΔΙΚΗΓΟΡΙΚΩΝ ΣΥΛΛΟΓΩΝ ΕΛΛΑΔΟΣ ΣΤΗ ΣΥΝΑΝΤΗΣΗ ΜΕ ΤΗΝ ΠΡΟΕΔΡΟ ΤΗΣ ΔΗΜΟΚΡΑΤΙΑΣ**

**16.1.2023**

Η Δικαιοσύνη αποτελεί βασικό πυλώνα της δημοκρατικής λειτουργίας του πολιτεύματος.

Η ανεξάρτητη και αποτελεσματική λειτουργία της αποτελεί ζήτημα μείζονος εθνικής σημασίας και προς τούτο χαιρετίζουμε τη σημερινή πρωτοβουλία της Προέδρου της Δημοκρατίας

**Α.** Η ορθή απονομή της Δικαιοσύνης προϋποθέτει, κατ’ αρχάς, την ανεξαρτησία της. Η de jure είναι συνταγματικά κατοχυρωμένη. Η de facto πρέπει να διασφαλίζεται καθημερινά.

Η Δικαιοσύνη οφείλει να απορρίπτει σθεναρά σε κάθε απόπειρα επηρεασμού της από οποιονδήποτε και αν προέρχεται, όσο υψηλά και αν βρίσκεται αλλά ταυτόχρονα και να μην υπερβαίνει το πλαίσιο της θεσμοθετημένης λειτουργίας της, ιδίως σε σχέση με τις λοιπές Εξουσίες και Αρχές και δη τις συνταγματικά κατοχυρωμένες.

Το δικηγορικό σώμα έχει καταδικάσει επανειλημμένα **φαινόμενα συνήχησης της εκτελεστικής και της δικαστικής εξουσίας,** **τη μη συμμόρφωση της Διοίκησης με δικαστικές αποφάσεις κοκ.**

Στο πλαίσιο αυτό είναι πάγιες οι θέσεις μας για την **αλλαγή του τρόπου της επιλογής της ηγεσίας των Ανωτάτων Δικαστηρίων της χώρας**, όπως επίσης και το ζήτημα της **μη ανάθεσης καθηκόντων και εξουσιών σε δικαστικούς λειτουργούς αμέσως μετά την αφυπηρέτησή τους**.

**Β.** Επίσης δήλωσε ότι αποδοκιμαστέα τυγχάνουν φαινόμενα τελεδικών και της παραβίασης της μυστικότητας της προδικασίας και μεταφοράς της δικαστικής διαδικασίας στα ΜΜΕ.

**Γ.** Το συνταγματικά κατοχυρωμένο δικαίωμα των πολιτών σε δικαστική προστασία ικανοποιείται μόνο εφόσον επιτευχθεί **ορθή και ταχεία απονομή της Δικαιοσύνης**. Οι αδικαιολόγητες καθυστερήσεις, που φθάνουν στο όριο της αρνησιδικίας, είναι σταυρικό πρόβλημα, που κλονίζει την εμπιστοσύνη των πολιτών στο θεσμό. Δυστυχώς, έχουμε καταστεί «πρωταθλήτρια» χώρα σε καθυστερήσεις στην Ε.Ε. με το μέσο χρόνο επίλυσης μιας διαφοράς να ανέρχεται σε 1771 ημέρες σύμφωνα με τα στοιχεία της Παγκόσμιας Τράπεζας, ενώ ο ευρωπαϊκός μέσος όρος είναι μόλις 455 ημέρες. Το ζήτημα δεν επιλύεται με καταργήσεις ή συγχωνεύσεις δικαστικών σχηματισμών, ούτε με τηλεματικές δίκες και κατάργηση της προφορικότητας της διαδικασίας, αλλά προϋποθέτει **χορήγηση επίκαιρων ανωνυμοποιημένων στατιστικών στοιχείων** για τους ρυθμούς απονομής της δικαιοσύνης, ανά δικαστικό σχηματισμό και ανά δικαστικό λειτουργό, **αλλαγή των δικονομικών κανόνων,** βελτίωση των ρυθμίσεων του Κώδικα Οργανισμού Δικαστηρίων και Κατάστασης Δικαστικών Λειτουργών, ανακατανομή αρμοδιοτήτων, **κάλυψη των οργανικών κενών** των δικαστικών υπαλλήλων, προώθηση της ηλεκτρονικής δικαιοσύνης και **ενίσχυση των δικαστικών κτιρίων και των εν γένει υλικοτεχνικών υποδομών**.

Τα προβλήματα που ανακύπτουν απαιτούν την ειλικρινή συνεργασία όλων των εμπλεκομένων φορέων στην απονομή της Δικαιοσύνης, λειτουργών και συλλειτουργών της.

Θα πρέπει να υπάρξει **μόνιμος, θεσμοθετημένος διάλογος σε όλους τους δικαστικούς σχηματισμούς της χώρας** **μεταξύ λειτουργών και συλλειτουργών της Θέμιδας και δικαστικών υπαλλήλων**. Εξίσου σημαντική είναι η θέσπιση **Κοινού Κώδικα Δεοντολογίας** που θα καθορίζει τις σχέσεις μεταξύ των λειτουργών και συλλειτουργών της Θέμιδας και θα συμβάλει στην απομόνωση των καταδικαστέων συμπεριφορών.

Θεωρούμε ότι η σημερινή πρωτοβουλία πρέπει να αποτελέσει εναρκτήριο βήμα ώστε οι φορείς της Δικαιοσύνης να κινηθούν στην κατεύθυνση επίλυσης των παραπάνω προβλημάτων ώστε να μπορέσουν **να μεταβούν από το σημερινό καθεστώς των παράλληλων μονολόγων σε ένα ουσιαστικό διάλογο** μεταξύ όλων των παραγόντων της ελληνικής Δικαιοσύνης και **να μην παραμένει ο καθένας στο στενό αυτοποιητικό του μηχανισμό, αλλά να συμβάλει αποφασιστικά και αποτελεσματικά στην αντιμετώπιση των προβλημάτων, που χρόνια τώρα, αφήνουν ανεπούλωτες πληγές στη λειτουργία της.**

Οι δικηγόροι είμαστε και θα είμαστε παρόντες.

Για τη Δημοκρατία, τη Δικαιοσύνη, την Κοινωνία.